钦定古今图书集成/理学汇编/文学典/第117卷 > 万时华
## 钦定古今图书集成/理学汇编/文学典/第117卷 > 万时华

按《南昌郡乘》时华字茂先，南昌人。父民命，马湖太守，
以理学著。时华生而颖异，诸经、子、史无不历览成诵。
出应童子试，受知于南昌令樊王家，拔冠军大冢宰
李长庚，任浙西左布政，合十三郡诸能文者为“豫章
社”于南昌首。时华与万曰佳、喻全祀，时华尤为所推
服。其后东乡艾南英合二百馀年，已举进士、孝廉，与
诸生之不遇而才者汇选之，曰《文定》，曰《文待》，尤推服
时华过于李。于是海内家有时华制艺，复工诗暨古
文词。自万历间，古近体率竞声响，亡性情。公安袁宏
道力矫之，一变为长吉，而蹇涩无馀味。竟陵谭元春
又力矫之，一变而刘长卿，为寒胸俭腹借口。时华曰：
“诗岂可如是耶？”乃益取陶、谢、李、杜、义山诸家而寝食
之，不袭前人，不循近派。格惟其高，语惟其淡远而妙，
力惟其劲而已。《古文词》权衡于柳子厚，而杂以永叔，
曰：“子厚能奇峭，不能叙事，永叔能叙事也。”一时督抚
及巡方使藩臬大吏，下至守令，以碑版志铭传记序
录请者，无虚日，虽仓卒酬应，悉皆可传。久远时华，以
制艺、以诗以古文名海内几四十年，然屈在诸生中
如故。晚以保举守令诏下，布政使朱之臣列其“品行”
闻于朝。应征北上，抵维扬辄病，病月馀辄不起。友人
粤东黎遂球敛金营殓，而后旅榇，乃抵南浦。生平事
父太守公孝于弟，友于人，无疾言遽色；廉让节俭，退
然若处子不胜衣。于古今得失、国家是非、时政利害，
识始虑终，诚信勇决，议论之所及，节概之所操持，虽贲育、庆忌不能夺也。督学使侯峒曾称之曰“真儒”，举
而祀之学宫。著《溉园初集》《溉园二集》，皆古文词；《园居
诗》《田居诗》《东湖集》，皆诗。又有《诗经偶笺》，习毛、郑者宗
之。